**Predkladacia správa**

Návrh zákona, ktorým sa mení a dopĺňa zákon Slovenskej národnej rady č. 71/1992 Zb. o súdnych poplatkoch a poplatku za výpis z registra trestov v znení neskorších predpisov a ktorým sa menia a dopĺňajú niektoré zákony sa predkladá ako iniciatívny materiál.

V súčasnosti je úhrada súdnych poplatkov a správnych poplatkov, ktoré sú príjmom štátneho rozpočtu alebo rozpočtu samosprávy za vybrané služby preneseného výkonu štátnej správy, zabezpečená prostredníctvom centrálneho systému evidencie poplatkov (známeho aj ako služba eKolok). Tento centrálny systém prevádzkuje prevádzkovateľ systému, ktorý vykonáva právnická osoba so 100 % majetkovou účasťou štátu, a ktorý v minulosti zabezpečoval predaj a distribúciu kolkových známok (túto definíciu spĺňa Slovenská pošta, a. s).

Zámerom Ministerstva financií Slovenskej republiky je rozšírenie centrálnej evidencie poplatkov aj do pôsobnosti Štátnej pokladnice prostredníctvom jej informačného systému. Štátna pokladnica ako rozpočtová organizácia Ministerstva financií SR je zriadená za účelom zabezpečenia finančných operácií štátu, vrátane príjmových finančných operácií v prospech štátneho rozpočtu alebo rozpočtu samosprávy. Cieľom návrhu zákona je teda zabezpečenie činností, ktoré sa v súčasnosti kontrahujú ako služba vo verejnom záujme za odplatu v sume ekonomicky oprávnených nákladov a primeraného zisku, vlastnými rezortnými kapacitami v rámci vlastných informačných systémov a technických zariadení. Z uvedeného dôvodu sa primerane zasahuje aj do zákona č. 291/2002 Z. z. o Štátnej pokladnici v znení neskorších predpisov, a to za účelom rozšírenia kompetenčného vybavenia Štátnej pokladnice a tiež do zákona č. 35/2019 Z. z. o finančnej správe a o zmene a doplnení niektorých zákonov v znení neskorších predpisov za účelom zohľadnenia úpravy kompetencií vo veci kontroly správnych poplatkov na správnych orgánoch.

Výsledkom zmenených právnych predpisov tak bude možnosť duálnej úhrady súdnych poplatkov a správnych poplatkov, tak prostredníctvom centrálneho systému evidencie poplatkov Štátnej pokladnice, ako aj prostredníctvom centrálneho systému evidencie poplatkov prevádzkovateľa systému (Slovenská pošta, a. s.), s cieľovým riešením úhrady súdnych poplatkov a správnych poplatkov v strednodobom až dlhodobom horizonte len prostredníctvom centrálneho systému evidencie poplatkov Štátnej pokladnice. Súčasťou legislatívnej zmeny je úprava režimu vedenia centrálnej evidencie poplatkov Ministerstvom financií SR a zrušenie režimu delenia správnych orgánov, súdov, orgánov štátnej správy súdov a orgánov prokuratúry na orgány zapojené a orgány nezapojené do centrálneho systému evidencie poplatkov (všetky dotknuté orgány budú zapojené do jedného alebo druhého centrálneho systému evidencie poplatkov, pokiaľ v zákone nie je ustanovené inak).

Tento legislatívny zámer bude po účinnosti zákona pretavený do projektovej prípravy výberu súdnych poplatkov a správnych poplatkov prostredníctvom Štátnej pokladnice v rámci funkčného rozšírenia informačného systému pre systém Štátnej pokladnice s využitím technického vybavenia v súlade s alternatívou 4 štúdie realizovateľnosti eKolok na roky 2024 – 2034, ktorá je zverejnená na webovom sídle Ministerstva financií SR: <https://www.mfsr.sk/sk/dane-cla-uctovnictvo/platobny-system-uhradu-spravnych-sudnych-poplatkov/>. Tento projektový zámer predpokladá in-sourcing základných činností štátu, pričom po počiatočných investíciách do náhradného riešenia výberu správnych poplatkov a súdnych poplatkov sa predpokladajú procesné zmeny pri platení súdnych poplatkov a správnych poplatkov, z čoho sa očakávajú významné prevádzkové úspory na strane výdavkov štátu na obhospodarovanie úhrad súdnych poplatkov a správnych poplatkov, čo má vo výsledku pozitívny vplyv na konsolidáciu verejných financií a riadenie štátneho dlhu.

Súčasťou návrhu zákona je aj legislatívno-technická úprava niektorých ustanovení na základe skúsenosti z aplikačnej praxe.

Návrh zákona je v súlade s Ústavou Slovenskej republiky, ústavnými zákonmi, s nálezmi Ústavného súdu Slovenskej republiky, inými  právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná a s právom Európskej únie. Tento súlad je spracovaný formou doložky zlučiteľnosti.

Návrh zákona je v súlade s Európskou chartou miestnej samosprávy.

Návrh zákona má dočasne negatívny vplyv na rozpočet verejnej správy, ktorý sa po insourcingu činností spojených s úhradou súdnych poplatkov a správnych poplatkov pretaví do finančnej úspory pre štátny rozpočet (viď analýza vplyvov na rozpočet verejnej správy). Návrh má pozitívny vplyv na informatizáciu spoločnosti, nakoľko sa predpokladá dodanie nových komponentov informačných systémov Štátnej pokladnice, ktoré budú slúžiť na účely vedenia centrálneho systému evidencie poplatkov a zabezpečenie ich úhrad nielen v listinnej, ale aj elektronicky vybavovanej agende. Návrh zákona v sledovanom horizonte nemá vplyv na podnikateľské prostredie – výška samotných poplatkov sa návrhom nemení a Slovenská pošta, a. s. má zabezpečený kontrakt do apríla 2029, s možnosťou jeho predĺženia až o ďalších päť rokov. Návrh zákona má pozitívny vplyv na služby verejnej správy pre občana. Návrh zákona nemá sociálne vplyvy, vplyvy na životné prostredie, ani vplyvy na manželstvo, rodičovstvo a rodinu.